বিয়ের দাওয়াত না পাওয়ায় পরিবারকে একঘরে, মাতব্বর জেলহাজতে
সিলেটের ফেঞ্চুগঞ্জে বিয়ের দাওয়াত না পাওয়ায় ক্ষুব্ধ সমাজপতিদের রোষানলে পড়ে তিন মাস একঘরে থাকার পর অবশেষে প্রশাসনের হস্তক্ষেপে সমাজে ফিরে এলো একটি পরিবার।







স্থানীয় প্রশাসন ঘটনার সঙ্গে জড়িতদের বিরুদ্ধে আইনি ব্যবস্থা নেয়ার পর একঘরে পরিবারটির একাকিত্ব বসবাসের অবসান ঘটে।




স্থানীয় লোকজনের সঙ্গে কথা বলে জানা যায়, উপজেলার ঘিলাছাড়া ইউনিয়নের কোরবানপুর গ্রামের হতদরিদ্র আব্দুস সালামের আর্থিক সঙ্গতি না থাকায় গত অক্টোবরে শ্বশুরবাড়ির লোকজনের আর্থিক সহায়তায় শ্বশুরবাড়িতে নিয়ে গিয়ে মেয়ের বিয়ের আয়োজন করেন।
আব্দুস সালামের মেয়ের বিয়ের খবর গ্রামের মাতব্বরদের কানে পৌঁছালে ক্ষুব্ধ হয়ে ওঠেন মাতব্বরা। মেয়ের বিয়ের দাওয়াত না দেয়ায় কোরবানপুর জামে মসজিদ কমিটির সভাপতি আখলাছ মিয়া ও সেক্রেটারি লকুছ মিয়া অনুসারীদের নিয়ে আব্দুস সালামের পরিবারকে সমাজচ্যুতির ঘোষণা দেন। এতে গ্রামে একঘরে হয়ে পড়ে আব্দুস সালামের পরিবার।
স্থানীয় সংবাদকর্মীরা বিষয়টি প্রশাসনের দৃষ্টিগোচর করলে গত বৃহস্পতিবার উপজেলা নির্বাহী কর্মকর্তা (ইউএনও) আয়েশা হক ঘটনাস্থলে ছুটে যান।
স্থানীয় লোকজনের সঙ্গে কথা বলে কোরবানপুর মসজিদ কমিটি বিলুপ্ত ঘোষণা করেন। একঘরে করার অপরাধে মসজিদ কমিটির সেক্রেটারি লকুছ মিয়াকে মোবাইল কোর্টের মাধ্যমে এক মাসের কারাদণ্ড দিয়ে জেলহাজতে পাঠান।
ঘটনার সত্যতা যুগান্তরকে নিশ্চিত করেছেন ইউএনও আয়েশা হক।

সিলেটের ফেঞ্চুগঞ্জে বিয়ের দাওয়াত না পাওয়ায় ক্ষুব্ধ সমাজপতিদের রোষানলে পড়ে তিন মাস একঘরে থাকার পর অবশেষে প্রশাসনের হস্তক্ষেপে সমাজে ফিরে এলো একটি পরিবার।